Nekropole stećaka u Opličićima

**Nekropole stećaka u Opličićima** nalaze se u Opličićima, naselju u  općini Čapljina, Bosna i Hercegovina. Smješteno je u području između rijeke Bregave i ceste Stolac—Čapljina

Prema podacima Šefika Bešlagića iz šesdesetih godina XX vijeka, na području Opličića bilo je ukupno 102 stećka, od kojih 57 sanduka, 37 ploča, 6 sljemenjaka i 2 krsta. Ranije ih je bilo mnogo više ali su oni vremenom uništeni i upotrebljeni kao građevinski materijal. Preostali stećci su dijelom nagnuti, 
utonuli u zemlju, a i oštećeni su. Dosta dobro su obrađeni a i znatan broj ih je ukrašen. Od ukupnog broja 
ukrašena su 32 komada, ili 31%, što je relativno dosta velik procenat. Skoro svi spomenici Opličića (osim nekoliko izuzetaka) orijentirani su u pravcu zapad-istok, kako je to i inače najčešći slučaj, i poredani su u redove okomito na tu liniju.
## Nekropola Ploče 
mini|261x261piksel|Stećak na lokalitetu Ploče
Nekropola Ploče je najbrojnija sa ukupno 61 stećkom, od čega 28 ploča, 27 sanduka i 6 sljemenjak. Skoro svi stećci ove nekropole su relativno većih dimenzija, od vrlo dobrog su materijala (tvrđi krečnjak) i pažljivo su klesani. Po tim osobinama oni uveliko podsjećaju na stećke okoline Stoca  (Radimlja, Boljuni, Podgradinje), kao i na one u istočnoj Bosni, naročito oko Rogatice (nekropola Lađevine). Ovdje je i jedan rijetko oblikovani stećak koji je očito takozvani dvostruki grob. 
### Ukrasi 
Ukupno su ovdje ukrašena 22 spomenika, što prema čitavoj nekropoli iznosi 36%. Najčešći je motiv povijena linija sa trolistovima u vidu friza na uspravnim stranama sanduka i sljemenjaka ili bordura na vodoravnoj strani sanduka, koja predstavlja klasičan motiv hercegovačkih stećaka uopšte (javlja se na 12 spomenika). Zatim dolaze razne plastične vrpce i okviri uspravnih strana od različito stilizovanlh linija i geometriskih likova. Na 2 sanduka se javljaju po 2 plastična polumjeseca, isto tako na 2 spomenika je štit sa mačem, itd. Zanimljive su stilizacije rozeta-krstova koje su veoma pažljivo crtane i klesane.

Neobično su zanimljive i stilizacije rozeta. Sljemenjak sa arkadama i ljiljanima u njima predstavlja u izvjesnom smislu jedinstven spomenik. Originalni su i jedinstveno komponovani ukrasi na dva stećka koji predstavljaju scenu sa lavom i srnom. Natpis kaže da se radi o lavu. Poseban dojam ostavlja motiv ptice na čeonoj strani jednog spomenika i vjerovatno se radi o ptici-ženki koja kao da prenosi slamke i šiblje i pravi gnijezdo na vršikama četinara.

Navedenih stilizacija na ovoj nekropoli ima svega nekoliko primjeraka: na Radimlji, Boljunima, Netkuku i na Blidinju. Ova činjenica navodi na zaključak da su stećci djelo Grubača, koji je pored Boljuna možda najviše djelovao u Opličićima, a svakako da je u njegov djelokrug spadala šira okolica Stoca. To jasno pokazuje koliko je invencije imao ovaj istaknuti umjetnik srednjovjekovne Bosne i Hercegovine.

### Natpisi 
Na nekropoli su 4 stećka sa natpisima, a jedan sa natpisom koji je objavio Ćiro Truhelka je nestao (uništen ili zemljom zatrpan).

Prvi natpis je na stećku koji se odnosi na Radivoja Vlatkovića, velikaša iz župe Dubrave koji se spominje u nekoliko povelja oko sredine XV vijeka. Sličnost motiva i njihove obrade sa Boljunima i sa Radimljom određuje i  nekropolu u Opličićima u isto vrijeme sa ovim dvjema. Na taj period nas upućuju i karakteristike slova u natpisima Opličića. Naprimjer oblici slova na stećku Radivoja Vlatkovića potpuno odgovaraju slovima stećka Taraha Boljunovića iz Boljuna, što je istovremeno i dokaz da se Grubač bavio i pisanjem i izradom natpisa, odnosno da su obadva natpisa njegov rad.

Drugi je na stećku Vukića Vukčića i njegove majke Radosave, a po obliku slova vidi se da je taj stećak nešto mlađi od stećka Radivoja Vlatkovića. Sve okolnosti govore da se nekropolu u Opličićima može staviti u XV vijek, a nije isključeno da ona ulazi i u koji decenij XVI vijeka.

Ostala dva natpisa odnose se na: Radoja Bogčinića i Božidara Vukčića.

## Ostale nekropole 
U neposrednoj blizini nekropole Ploče, oko 60 m sjeveroistočno, u ravnici, pokraj samoga potoka koji nastaje od vrela Petrovnika, leže 4 utonula sanduka bez ukrasa, prosječnih dimenzija i orijentacije u pravcu zapad-istok.
 
S druge strane potoka, oko 100 m dalje odatle na zapad, na njivi, leže još 4 stećka vrlo sličnih osobina. Na jednome od njih vidi se plastičan dugačak mač na vodoravnoj strani.

Oko 60 m zapadno od prethodne skupine stećaka, odmah ispod zgrade džamije, nalazi se osamljen spomenik u obliku krsta sa pripadajućim mu sandukom sa postoljem. Krst je sa zapadne šire strane ukrašen urezanom bordurom od cik-cak linija i sa nekoliko također urezanih rozeta.
## Reference 
Kategorija:Stećci u Čapljini
Kategorija:Stećci sa natpisom